SKRIFTLIG FORESPØRGSEL E-0733/01

af Roy Perry (PPE-DE) til Kommissionen

(9. marts 2001)

Om: Benchmarking inden for beskæftigelse og uddannelse

Det Europæiske Råd opfordrede på sit møde i Lissabon i 2000 Rådet og Kommissionen til at behandle forbedring af beskæftigelsesegnetheden og mindskelse af kvalifikationskløfterne (), højere prioritering af livslang uddannelse som en grundlæggende komponent i den europæiske sociale model (), forøgelse af beskæftigelsen inden for tjenesteydelser, herunder personlige tjenesteydelser, hvor der er store mangler () fremme af alle aspekter af lige muligheder. Hvilke skridt er der taget for at behandle disse fire områder, og hvilke benchmarks er der eventuelt opstillet?

Svar afgivet på Kommissionens vegne af Anna Diamantopoulou

(6. juni 2001)

De generelle fremskridt siden Det Europæiske Råd i Lissabon er sammenfattet i Kommissionens bidrag til Det Europæiske Råds møde i Stockholm, den 23.-24. marts 2001(1). De fire prioriterede områder, som det ærede medlem refererer til, indgår i Den Europæiske Beskæftigelsesstrategi samt i eEurope-handlingsplanen og dens afsnit om eLearning.

I dokumentet Retningslinjer for medlemsstaternes beskæftigelsespolitik for 2001(2) behandles disse målsætninger udførligt, idet der også i relevant omfang afstikkes konkrete mål på EU- eller nationalplan. Retningslinjerne skal afspejles i medlemsstaternes beskæftigelsespolitikker. Hvorvidt det lykkes, vil fremgå af den fælles rapport om beskæftigelsen for 2001. Rapporten baseres på en analyse af de nationale handlingsplaner (NAP'er), som medlemsstaterne skulle fremlægge i maj 2001.

Den Europæiske Socialfond (ESF) er Fællesskabets vigtigste finansielle værktøj til støtte af Den Europæiske Beskæftigelsesstrategi og dermed også ovennævnte fire målsætninger.

Det ærede medlems opmærksomhed henledes tillige på følgende initiativer, der supplerer retningslinjerne i opfølgningen på topmødet i Lissabon:

- Blandt de ti prioriteringer i ovennævnte meddelelse fra Kommissionen til Det Europæiske Råd i Stockholm er udviklingen af nye europæiske arbejdsmarkeder med adgang for alle. Dette mål er underbygget med en mere omfattende meddelelse(3), i hvilken man indkredser de områder, hvor der er brug for fremskridt, og anbefaler at oprette en højtstående taskforce om kvalifikationer og mobilitet. Denne taskforce skal udarbejde en rapport som grundlag for en handlingsplan om de nye europæiske arbejdsmarkeder. Planen fremlægges af Kommissionen forud for Det Europæiske Råds forårsmøde i 2002.

- Det Europæiske Råd i Stockholm fik også forelagt en rapport, som Rådet vedtog den 12. februar 2001(4), om de konkrete fremtidsmål for uddannelsessystemerne. Heri opfordres Rådet til i samarbejde med Kommissionen at forelægge Det Europæiske Råd i foråret 2002 en rapport indeholdende et detaljeret arbejdsprogram om opfølgningen på målsætningerne vedrørende uddannelsessystemerne. Indikatorer og referenceværdier (benchmarks) vil indgå som nøgleelementer i opfølgningsprocessen.

- Beskæftigelses- og uddannelsesspørgsmål er også blandt emnerne i eEurope-handlingsplanen, som blev godkendt af Det Europæiske Råd i Feira i juni 2000. På dette område er hovedmålene med eEurope at afhjælpe kvalifikationsefterslæbet inden for informations- og kommunikationsteknologi (IKT) for at udstyre arbejdstagerne med de færdigheder, deres arbejde kræver, og sikre alles deltagelse i den vidensbaserede økonomi.

- Opfølgningen på gennemførelsen af målene i eEurope-handlingsplanen baseres på benchmarking - dvs. måling af bestemte referenceværdier - hvad angår medlemsstaternes fremskridt. Det sker ifølge et sæt indikatorer (bl.a. i relation til uddannelse), som Rådet vedtog den 30. november 2000(5). Indikatorerne vedrørende arbejde og deltagelse i den vidensbaserede økonomi er: den procentdel af arbejdsstyrken, som (mindst) har grundlæggende uddannelse i informationsteknologi (IT); antallet af arbejdspladser og personer med videregående, IKT-relateret uddannelse; den procentdel af arbejdsstyrken, som udøver distancearbejde, og antallet af offentlige internetpunkter (PIAPS) pr. 1000 indbyggere.

- Desuden har Gruppen på Højt Plan om Beskæftigelse og Informationssamfundets Sociale Dimension (ESDIS-gruppen) udarbejdet en benchmarking-rapport som opfølgning på meddelelsen Strategies for jobs in the Information Society(6). Dokumentet er baseret på talmateriale fra medlemsstaterne og en specifik Eurobarometer-undersøgelse om IKT og arbejde (ICT and working) fra november 2000. Hensigten er at foretage en yderligere bedømmelse af informationssamfundets indvirkning på arbejdspladserne og at føre ESDIS-gruppens beføjelser under eEurope-handlingsplanen ud i livet.

- Endvidere vedtog Kommissionen den 28. marts 2001 en særskilt handlingsplan for eLearning med undertitlen Overvejelser om fremtidens uddannelse(7) for at sikre, at eEurope-handlingsplanen omsættes til fremskridt på uddannelsesområdet.

- Med et Memorandum om livslang uddannelse(8) er der åbnet en høring på både medlemsstats- og fællesskabsniveau. Deltagerne er arbejdsmarkedets parter, offentlige myndigheder, uddannelsesudbydere og relaterede parter - og den brede offentlighed. Kommissionen vil anvende resultaterne til udarbejdelse af en handlingsplan i andet halvår 2001, bl.a. med udvikling af indikator- og benchmarking-kriterierne.

- Det nye EF-handlingsprogram vedrørende fællesskabsstrategien for ligestilling mellem mænd og kvinder (2001-2005) er nu trådt i kraft, og hovedtemaet for 2001-2002 er ligeløn(9).

(1) Meddelelse fra Kommissionen: Udnyttelse af Den Europæiske Unions potentiale - konsolidering og udbygning af Lissabon-strategien KOM(2001) 79 endelig udg.

(2) Rådets afgørelse 2001/63/EF af 19. januar 2001 - EFT L 22 af 24.1.2001.

(3) KOM(2001) 116 endelig udg.

(4) Press: 46 - nr. 5927/01.

(5) Jf. notits fra det franske rådsformandskab på netadressen: http://europa.eu.int/comm/information_society/eeurope/documentation/update/index_en.htm.

(6) SEK(2001) 222 (http://europa.eu.int/comm/employment_social/soc-dial/info_soc/esdis/index.htm).

(7) Meddelelse fra Kommissionen: e-Learning - Overvejelser om fremtidens uddannelse KOM(2001) 172 endelig udg.

(8) Internt arbejdsdokument for Kommissionens tjenestemænd - SEK(2000) 1832.

(9) Rådets beslutning 2001/51/EF af 20. december 2000 - EFT L 17 af 19.1.2001.